Unisa se gradeplegtigheid wéér uitgestelDie Unisa-kampus in Pretoria. (Foto: Gauteng-toerisme) Die Universiteit van Suid-Afrika (Unisa) se gradeplegtigheidseremonie, wat aanvanklik verlede Dinsdag sou plaasvind, is gister (Dinsdag) wéér uitgestel. Die seremonie is aanvanklik met ŉ week uitgestel nadat dit deur protesoptrede ontwrig is. Unisa het verlede week in ŉ verklaring gesê lede van die vakbond Nehawu wat by Unisa se kampus in Sunnyside, Pretoria, betoog het, het die seremonie verlede Dinsdag ontwrig. Die betogers is glo ontevrede oor salarisverhogings. Die universiteit het beloof om alternatiewe reëlings vir graduandi te tref wat deur die ontwrigtings verontrief is. Die res van die gradeplegtighede is na gister (Dinsdag) uitgestel. Unisa het egter gister weer ŉ verklaring uitgereik waarin hy bevestig dat die gradeplegtighede nou na Maandag 28 Maart uitgestel word. Volgens die universiteit is salarisaanpassings deur die universiteitsraad goedgekeur, maar het betogers nog nie die beloofde verhogings ontvang nie. Die raad hoop nou dat die gradeplegtigheidseremonie Maandag normaalweg sal kan voortgaan.